Document ID: 32005L0023

KOMISJONI MÄÄRUS 2005/23/EÜ,
8. märts 2005,
millega muudetakse Euroopa Parlamendi ja Nõukogu direktiivi 2001/25/EÜ meremeeste väljaõppe miinimumtaseme kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 4. aprilli 2001. aasta direktiivi 2001/25/EÜ meremeeste väljaõppe miinimumtaseme kohta, (1) eriti selle artikli 22 lõiget 1,
ning arvestades, et:
(1)
Direktiiviga 2001/25/EÜ määratakse kindlaks ühenduse laevadel teenivate meremeeste väljaõppe, diplomeerimise ja vahiteenistuse miinimumnõuded. Kõnealused nõuded rajanevad nõuetel, mis on sätestatud meremeeste väljaõppe, diplomeerimise ja vahiteenistuse aluste rahvusvahelises konventsioonis (edaspidi “STCW konventsioon”) ja meremeeste väljaõppe, diplomeerimise ja vahiteenistuse koodeksis (edaspidi “STCW koodeks”).
(2)
STCW konventsiooni ja STCW koodeksit on muudetud Rahvusvahelise Mereorganisatsiooni mereohutuskomitee resolutsioonidega MSC.66(68) ja MSC.67(68), mis jõustusid 1. jaanuaril 1999. aastal, resolutsiooniga MSC.78(70), mis jõustus 1. jaanuaril 2003. aastal, ja ringkirjadega STCW.6/Circ.3 ja STCW.6/Circ.5, mis hakkasid kehtima vastavalt 20. mail 1998. aastal ja 26. mail 2000. aastal.
(3)
STCW konventsiooni uus reegel V/3, mis lisati resolutsiooniga MSC.66(68), sätestab reisilaevade, välja arvatud ro-ro-reisilaevade kaptenite, ohvitseride, reakoosseisu liikmete ja muu personali väljaõppe ja ettevalmistuse kohustuslikud miinimumnõuded.
(4)
Seetõttu tuleb direktiivi 2001/25/EÜ vastavalt muuta.
(5)
Käesoleva direktiiviga ettenähtud meetmed on kooskõlas Euroopa Parlamendi ja nõukogu määrusega (EÜ) nr 2099/2002 asutatud meresõiduohutuse komitee arvamusega, (2)
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2001/25/EÜ I lisa peatükki 5 muudetakse järgmiselt.
1.
Reegli V/2 lõikele 3 lisatakse järgmine tekst:
“… või peavad tõestama, et on viimase viie aasta jooksul saavutanud nõutud pädevusetaseme.”
2.
Peatüki lõppu lisatakse järgmine tekst:
“Määrus V/3
Reisilaevade, välja arvatud ro-ro-reisilaevade kaptenite, ohvitseride, reakoosseisu liikmete ja muu personali väljaõppe ja ettevalmistuse kohustuslikud miinimumnõuded
1.
Käesolevat reeglit kohaldatakse rahvusvahelisi merereise sooritavatel reisiparvlaevadel, välja arvatud ro-ro-reisilaevadel teenivate kaptenite, ohvitseride, reakoosseisu liikmete ja muu personali suhtes. Administratsioon määrab kindlaks, kuidas kõnealuseid nõudeid kohaldatakse kohalikeks reisideks kasutatavatel reisilaevadel teeniva personali suhtes.
2.
Enne seda kui meremehed hakkavad täitma kohustusi reisiparvlaeva pardal, peavad nad olema läbinud punktides 4-8 ettenähtud väljaõppe vastavalt oma ametikohale, kohustustele ja vastutusele.
3.
Meremehed, kes peavad olema saanud punktides 4, 7 ja 8 ettenähtud väljaõppe, on kohustatud läbima vähemalt iga viie aasta järel asjakohase täiendõppe või peavad tõestama, et on viimase viie aasta jooksul saavutanud nõutud pädevusetaseme.
4.
Personal, kes häireplaani kohaselt on määratud aitama reisijaid reisiparvlaeval häireolukordades, peavad olema saanud STCW koodeksi jaotise A-V/3 punktis 1 ettenähtud väljaõppe, mis käsitleb rahvamasside juhtimist.
5.
Kaptenid, ohvitserid ja muu personal, kellele on reisiparvlaeval pandud erikohustused ja -vastutus, peavad olema saanud STCW koodeksi jaotise A-V/3 punktis 2 ettenähtud üldõppe.
6.
Personal, kes on otseselt seotud reisiparvlaeva reisijate teenindamisega reisijatele ettenähtud kohtades, peab olema saanud STCW koodeksi jaotise A-V/3 punktis 3 ettenähtud ohutusealase väljaõppe.
7.
Kaptenid, vanemtüürimehed ja kõik isikud, kes vastutavad otseselt reisijate laevale minemise ja laevalt lahkumise eest, peavad olema saanud STCW koodeksi jaotise A-V/3 punktis 4 ettenähtud heakskiidetud väljaõppe, mis käsitleb reisijate ohutust.
8.
Kaptenid, vanemtüürimehed, vanemmehaanikud, teised mehaanikud ja kõik isikud, kes vastutavad reisiparvlaeval olevate reisijate ohutuse eest häireolukordades, peavad olema saanud STCW koodeksi jaotise A-V/3 punktis 5 ettenähtud heakskiidetud väljaõppe, mis käsitleb kriiside lahendamist ja inimeste käitumist.
9.
Administratsioon tagab, et kõik isikud, keda peetakse pädevaks käesoleva reegli sätete kohaselt, saavad väljaõpet tõendava dokumendi.”
Artikkel 2
1. Liikmesriigid jõustavad käesoleva direktiivi järgimiseks vajalikud õigusnormid hiljemalt 29. septembril 2005. Liikmesriigid teatavad sellest viivitamata komisjonile.
Kui liikmesriigid nimetatud sätted vastu võtavad, lisavad nad nende sätete ametliku avaldamise korral nendesse või nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende vastuvõetud siseriiklike õigusaktide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 8. märts 2005

Labels: 8
9